Alvarlegar athugasemdir eru gerðar við rekstur sjálfstætt starfandi leik- og grunnskóla í nýrri skýrslu innri endurskoðunar Reykjavíkurborgar. Nokkrir sjálfstætt starfandi leikskólar greiða umtalsverðan arð af starfsemi sinni jafnvel þótt eigið fé þeirra sé neikvætt. Engar kvaðir eru um nýtingu opinberra framlaga og rekstrarafgang sjálfstætt starfandi leikskóla.
Alls gerir innri endurskoðun fimm athugasemdir við fyrirkomulag sjálfstætt starfandi grunn- og leikskóla í Reykjavík. Sú alvarlegasta er að engar kvaðir eru á nýtingu opinberra fjárframlaga til skólanna. Nokkrir sjálfstætt starfandi leikskólar greiða umtalsverðan arð af starfsemi sinni, að því er segir í skýrslunni. Eigendur leikskólans Ársólar greiddu sér samtals 20,9 milljónir króna í arð árin 2018 og 2019 þrátt fyrir að eigið fé væri neikvætt og skólinn stefndi í gjaldþrot. Eigendur leikskólans Vinaminnis greiddu sér 65 milljónir króna í arð árin 2019 til 2020. Lagt er til í skýrslunni að viðmið verði sett um arðgreiðslur og rekstrarafgang sjálfstætt starfandi skóla og skoðað hvort starfsemin samræmist meðferð á opinberu fé.
Í skýrslunni segir einnig að sjö sjálfstætt starfandi leikskólar hafi ekki innheimt samkvæmt heimildum Reykjavíkurborgar um gjaldtöku. Einn þeirra ofrukkaði foreldra barns um 16 þúsund krónur á mánuði þar til það var tilkynnt og skólanum var gert að greiða rúma milljón til baka. Þá er lagt til að síendurteknu eftirliti skóla- og frístundasviðs með sjálfstætt starfandi leikskólum fylgi aðgerðir. Sami leikskólinn hefur fengið athugasemdir í sex ár í röð vegna þess að skólanámskrá vantar en engum viðurlögum hefur verið beitt.
Starfshópur hefur verið skipaður til að bregðast við athugasemdum innri endurskoðunar.
Eigendur sjálfstætt starfandi leikskóla í Reykjavík greiddu sér um 20 milljóna króna arð á tveimur árum þrátt fyrir að skólinn stefndi í gjaldþrot. Innri endurskoðun Reykjavíkurborgar gerir alvarlegar athugasemdir við starfsemi sjálfstætt starfandi leik- og grunnskóla.